als_Latn dik_Latn sag_Latn
Rektori
Dhori Kule ka lindur më 17.02.1957. U diplomua më 1981 në Fakultetin e Ekonomisë të Universitetit të Tiranës. Pas mbarimit të studimeve, punoi si përgjegjës i Departamentit të Ekonomisë në Uzinën Mekanike të Naftës në Kuçovë dhe si pedagog i jashtëm në filialin e Beratit. Pas tri vitesh u emërua pedagog efektiv në Fakultetin e Ekonomisë të UT-së ku vazhdon edhe sot.
Me Dekret Nr. 5589, datë 18.01.2008, Presidenti i Republikës së Shqipërisë, z.Bamir Topi, dekretoi Prof.Dr.Dhori Kulen Rektor të Universitetit të Tiranës. Prof. Kule u zgjodh rektor nga një proces zgjedhor, ku morën pjesë i gjithë stafi akademik, stafi joakademik, si dhe studentët e Universitetit të Tiranës.
Kështu, që prej vitit 2008, ai është rektor i universitetit më të madh dhe më të rëndësishëm në Shqipëri, Universitetit të Tiranës. Është gjithashtu Kryetar i Rrjetit të Universiteteve Shqipfolëse, i cili u krijua më 13 qershor 2008 me iniciativën e Universitetit të Tiranës.
Në bibliografinë e punimeve të tij gjejmë mjaft artikuj shkencorë, të cilët janë botuar brenda dhe jashtë vendit. Ai është bashkautor i disa teksteve, si Hyrje në Ekonomi, Ekonomi e Zbatuar etj. Ka kryer mjaft studime të karakterit ekonomik, si dhe ka marrë pjesë në shumë konferenca brenda dhe jashtë vendit. Është njohës shumë i mirë i gjuhës angleze, zotëron atë italiane e ruse. Mban titullin Profesor Doktor në Ekonomi.
Përvojat e tij profesionale janë te shumta, ndër të cilat përmendim funksionin e tij si Dekan i Fakultetit të Ekonomisë për gati 10 vjet dhe njëkohësisht Kryetar i Këshillit të këtij fakulteti.
Prof.Dr Dhori Kule është anëtar i disa bordeve te rëndësishme, ku vlen të përmendet pozicioni si Kryetar i Këshillit të Statistikave, Kryetar i Unionit të Ekonomistëve Mbarëshqiptarë, Anëtar i Bordit Drejtues të Portit të Durrësit etj. Ai është gjithashtu anëtar i Këshillit Bashkiak të Tiranës dhe Kryetar i Komisionit të Ekonomisë së këtij Këshilli.
Prof.Dr Dhori Kules i është dhënë titulli “Qytetar Nderi” i qytetit të Sarandës dhe Kukësit, për kontribute të veçanta në arsim dhe për komunitetin.
Një projekt ambicioz prej 30 milionë euro, Kampusi i ri i Universitetit të Tiranës, që është edhe një nga premtimet më të rëndësishme të rektorit Kule dhe një nga çështjet më delikate të projektit të reformimit të Universitetit të Tiranës, po merr frymë. Ky projekt ka marrë tashmë mbështetjen e Kryeministrit të Shqipërisë dhe pritet që të fillojë punimet brenda vitit 2009.
Kontakto: This email address is being protected from spambots. You need JavaScript enabled to view it.
uzn_Latn als_Latn als_Latn als_Latn als_Latn als_Latn als_Latn als_Latn als_Latn eng_Latn